# ที่ ปชส. 017/2568 ฝ่ายบริหารการตลาดและประชาสัมพันธ์

# 3 เมษายน 2568

**“รถ เปลี่ยน โลก” Mobility Upcycling โดยโตโยต้า  
ส่งเสริมการแยกขยะ มุ่งสู่ความเป็นกลางทางคาร์บอน**

***=======================================================================***

**โตโยต้าต่อยอดกิจกรรม “ลดเปลี่ยนโลก” ส่งเสริมชุมชนสร้างความเป็นกลางทางคาร์บอน ผ่านกิจกรรมง่าย ๆ ในชีวิตประจำวัน ด้วยแคมเปญ “รถ เปลี่ยน โลก Mobility Upcycling” ที่ตระเวนรับขยะจากชุมชนและนักท่องเที่ยวในเมืองอยุธยา เพื่อนำมาทำเป็นผลิตภัณฑ์ Upcycle ตลอดวันที่ 21 – 28 มีนาคม 2568 ที่ผ่านมา**

กิจกรรมนี้ เป็นการเชิญชวนประชาชนและนักท่องเที่ยวในเมืองอยุธยา ให้เริ่มต้นในการแยกขยะ อาทิ ขวดพลาสติก ขวดแก้ว กล่องพลาสติก กระป๋องอลูมิเนียม กระป๋องเหล็ก กระดาษ เพื่อนำมาแลกรับของรางวัล เป็นข้าวหอมมะลิจาก “ข้าวรัชมงคล” ตามน้ำหนักที่กำหนด โดยสามารถนำมาแลกได้ทั้งภายใน ศูนย์การเรียนรู้โตโยต้าเมืองสีเขียว อยุธยา และผ่าน “รถ เปลี่ยน โลก” ที่ตระเวนรับขยะตามชุมชนและแหล่งท่องเที่ยวต่าง ๆ อาทิ วัดมหาธาตุ วัดใหญ่ชัยมงคล ตลาดองค์การโทรศัพท์ ตลาดน้ำอโยธยา เป็นต้น

โดยมีผู้ให้ความสนใจเข้าร่วมแคมเปญ “รถ เปลี่ยน โลก” นำขยะมาร่วมกิจกรรมถึง 1.910 คน   
เป็นขยะปริมาณกว่า 4,200 กิโลกรัม ซึ่งขยะเหล่านี้จะถูกนำมากำจัดอย่างถูกวิธี และเข้ากระบวนการ Upcycle เป็นของใช้ในชีวิตประจำวัน ที่ทำมาจากวัสดุรีไซเคิล 100% ร่วมกับ บริษัท เอสซีจี เคมิคอลส์ จำกัด (มหาชน) หรือ SCGC ต่อไป

โตโยต้าวางแผนในการขยายผลแคมเปญ “รถ เปลี่ยน โลก” สู่ชุมชนในพื้นที่จังหวัดอื่นต่อไปในอนาคต โดยคาดหวังว่ากิจกรรมนี้จะเป็นส่วนหนึ่งเพื่อส่งเสริมการปรับพฤติกรรมในชีวิตประจำวัน ซึ่งเป็นส่วนสำคัญในการจะขับเคลื่อนประเทศไทย สู่เป้าหมาย “ความเป็นกลางทางคาร์บอน” ภายในปี 2050 ต่อไป